b'\n_START_ARTICLE_\nUrho Ruhanen\n_START_PARAGRAPH_\nUrho Ruhanen (30. kes\xc3\xa4kuuta 1907 Lamposaari \xe2\x80\x93 22. kes\xc3\xa4kuuta 2001 Petroskoi) oli suomalaissyntyinen Neuvostoliitossa asunut kriitikko, k\xc3\xa4\xc3\xa4nt\xc3\xa4j\xc3\xa4 ja kirjailija._NEWLINE_Ruhasen perhe muutti Suomesta Ven\xc3\xa4j\xc3\xa4lle vuonna 1913, kun perheen is\xc3\xa4 sai ty\xc3\xb6t\xc3\xa4 Nevskaja Dubrovkan sahalta l\xc3\xa4hell\xc3\xa4 Pietaria. Ruhanen vietti lapsuutensa Dubrovkan seudulla ja ty\xc3\xb6skenteli koulusta p\xc3\xa4\xc3\xa4sty\xc3\xa4\xc3\xa4n Dubrovkan sahalla. Vuonna 1922 h\xc3\xa4n l\xc3\xa4hti opiskelemaan Petroskoihin ja valmistui opettajaksi Petroskoin opettajaopistosta 1926. Ruhanen jatkoi opintoja Leningradissa Herzenin pedagogisessa instituutissa ja toimi useita vuosia kirjallisuuden opettajana Leningradissa ja Petroskoissa._NEWLINE_Ruhanen oli 1932\xe2\x80\x931937 Rintama-kulttuurilehden toimittajana ja osallistui Karjalan kirjailijaliiton perustamiskokoukseen vuonna 1934. H\xc3\xa4n opetti my\xc3\xb6s Suomen kirjallisuutta ja l\xc3\xa4nsimaista kirjallisuutta Karjalan opettajakorkeakoulussa. Stalinin puhdistusten aikana suomalaiseksi nationalistiksi syytetty Ruhanen erotettiin opettajan virasta 1937 ja h\xc3\xa4net vangittiin 1938 Hatsinassa. H\xc3\xa4n joutui ty\xc3\xb6leirille ja p\xc3\xa4\xc3\xa4si palaamaan Karjalaan vasta sodan j\xc3\xa4lkeen 1947._NEWLINE_Ruhanen oli sodan j\xc3\xa4lkeen yhdess\xc3\xa4 vaimonsa kanssa opettajana Vielj\xc3\xa4rvell\xc3\xa4, mutta h\xc3\xa4n joutui terveyssyist\xc3\xa4 luopumaan opettajan ty\xc3\xb6st\xc3\xa4 ja ryhtyi k\xc3\xa4\xc3\xa4nt\xc3\xa4j\xc3\xa4ksi. Vuosina 1961\xe2\x80\x931968 Ruhanen oli ty\xc3\xb6ss\xc3\xa4 Progress-kustantamon suomenkielisell\xc3\xa4 osastolla.'